‘Dodelike balsemingspoeier’ by ondernemer gesteel(Foto ter illustrasie: pixabay) Boewe het by ŉ begrafnisondernemer op Clocolan in die Vrystaat ingebreek en dodelike balsemingspoeier gesteel. Brig. Motantsi Makhele, polisiewoordvoerder, het gesê die boosdoener(s) het op 28 April die roldeur van die Rest in Peace Funeral Parlor op die dorp oopgebreek en só toegang tot die perseel gekry. Hulle het ook ŉ staalkabinet oopgebreek en die balsemingspoeier, asook ŉ noodhulptassie, gesteel. Makhele het gesê die poeier word gebruik om te voorkom dat ŉ liggaam begin sleg ruik. Dit word volgens die polisie meestal gebruik wanneer ŉ liggaam ver vervoer moet word, byvoorbeeld oor grense tussen lande. “Opgrawingsvloeistof bestaan uit 97% alkohol en word ook gebruik om reuke en besmetting te voorkom wanneer oorskot vir verdere ondersoek opgegrawe moet word. “Die gesteelde poeiers is wit van kleur en kristalvormig. Dit kan menslike bene en vlees onmiddellik verteer,” het hy gesê. Die diewe is nog op vrye voet. Die polisie het ŉ beroep op enigiemand met inligting oor die gesteelde poeiers gedoen om konst. Monamola Monamola van die Clocolan-polisie by 079 143 6384 te bel.